Лъахэдж ныбжьыщIэхэр
КъБР-м Егъэджэныгъэмрэ щIэныгъэмкIэ, ЩIыуэпсым и хъугъуэфIыгъуэхэмрэ экологиемкIэ и министерствэхэм, Мэз хозяйствэмкIэ къэрал комитетым я дэIэпыкъуныгъэкIэ къызэрагъэпэща эколог-лъахэдж ныбжьыщIэхэм я республикэ зэпеуэ иджыблагъэ екIуэкIащ. Абы хэтащ къалэ, район зэхьэзэхуэхэм щытекIуа, 7-10-нэ классхэм щIэс цIыкIухэр зыхэт гупхэр.
Зэпеуэр хуэунэтIащ дыкъэзыхъуреихь дунейм теухуа къэхутэныгъэхэр егъэкIуэкIынымкIэ, щIыуэпсыр хъумэнымкIэ жэрдэм зиIэ ныбжьыщIэхэр Iуэху щхьэпэм тегъэгушхуэным, ахэр биологиемрэ экологиемрэ нэхъ куууэ дегъэхьэхыным.
Зэхьэзэхуэм хэта ныбжьыщIэхэм я щIэныгъэр къапщыта иужь, а жаIахэр гъащIэм къызэрыщагъэсэбэпыфыр наIуэ къащIащ. Апхуэдэу абыхэм къагъэлъэгъуащ къэлътмакъыр зэрылъхьэнымкIэ, мафIэ зэщIэгъэстынымкIэ, пщыIэ гъэувынымкIэ икIи зэпкърыхыжынымкIэ, шэдым пхыкIынымкIэ, губгъуэм иту фэбжь гуэр зыгъуэтам япэ дэIэпыкъуныгъэр зэрыратыфынумкIэ я зэфIэкIыр здынэсыр, къищынэмыщIауэ, я лъахэр зэрацIыхумрэ, шынагъуэншагъэ къызэгъэпэщынымкIэ тест лэжьыгъэхэр ягъэзэщIащ.
УнэтIыныгъэ щхьэхуэхэмкIэ зэпеуэм къыщыхэжаныкIащ Дзэлыкъуэ, Лэскэн, Аруан, Май, Прохладнэ, Тэрч, Шэджэм куейхэм, Бахъсэн къалэм, Налшык и курыт школхэу №6, №25-хэм я гуп къыхэхахэр. КъБР-м ЩIыуэпсым и хъугъуэфIыгъуэхэмрэ экологиемкIэ и министерствэм абыхэм щIыхь тхылъхэмрэ саугъэтхэмрэ яритащ.
Хьэжы ФатIимэ.
